Uitgewer Nadia Goetham oorlede | Maroela Media
Nadia Goetham (Foto: Nadia Goetham/Twitter)
Nadia Goetham (46), uitgewer by Jacana-uitgewers, is Sondagmiddag aan komplikasies weens Covid-19 oorlede.
Goetham het as 'n joernalis by Beeld en News24 begin en het in 'n stadium ook by Landbou Weekblad gewerk voor sy in 2015 by Jacana Media aangesluit het.
Die Goetham-familie het in 'n kort verklaring gesê besonderhede oor haar roudiens en begrafnis sal binnekort bekendgemaak word.
Sy word oorleef deur haar broer Ian, skoonsuster Deidre en broerskinders Alex en India.
"Nadia het haar loopbaan in gedrukte joernalistiek begin en later het sy ook haar stempel afgedruk in die boek-uitgewersbedryf. Haar familie en vriende gaan haar baie mis. Haar afsterwe was vinnig en ontydig. Ons harte is gebreek," lui die verklaring.
Boodskappe van medelye stroom in op sosiale media.
In kommentaar oor haar werk het sy gesê: "Niks klop die gevoel wat mens kry as wanneer mens sien hoe 'n outeur, wie se werk vir die eerste keer gepubliseer word, se gesig ophelder as hulle hul boek vir die eerste keer sien en vashou nie. Ek het letterlik kans gehad om mense se drome waar te maak."
Anroux Marais, die Wes-Kaapse LUR vir kulturele sake en sport, het gesê die Wes-Kaapse uitgewersbedryf betreur Goetham se afsterwe. "Sy het bekendgestaan as 'n hardwerkende, passievolle uitgewer."
Goetham, oorspronklik van die Paarl, was al van jongs af lief vir boeke.
"Sy was 'n ware voorbeeld van iemand wat lief was vir die krag van boeke en lees en wat hard gewerk het om seker te maak outeurs kan hul woorde op papier kry om hoop en vreugde vir hul lesers te bring," het Marais bygevoeg.